Document ID: 32012D0497

ROZHODNUTIE RADY
z 8. marca 2012
o uzavretí dohody vo forme výmeny listov medzi Európskou úniou a Marockým kráľovstvom o recipročných liberalizačných opatreniach pre poľnohospodárske výrobky, spracované poľnohospodárske výrobky, ryby a výrobky rybného hospodárstva a o nahradení protokolov č. 1, 2 a 3 a ich príloh a o zmenách a doplneniach Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej
(2012/497/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 6 písm. a),
so zreteľom na návrh Európskej komisie,
so zreteľom na súhlas Európskeho parlamentu,
keďže:
(1)
V článku 16 Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (1) (ďalej len „dohoda o pridružení“), ktorá je platná od 1. marca 2000, sa ustanovuje, že vzájomný obchod s poľnohospodárskymi výrobkami, spracovanými poľnohospodárskymi výrobkami, rybami a výrobkami rybného hospodárstva sa postupne bude do väčšej miery liberalizovať.
(2)
Asociačná rada EÚ - Maroko prijala v júli 2005 akčný plán európskej susedskej politiky, ktorý obsahuje osobitné ustanovenie o ďalšej liberalizácii obchodu s poľnohospodárskymi výrobkami, spracovanými poľnohospodárskymi výrobkami, rybami a výrobkami rybného hospodárstva.
(3)
Dňa 14. októbra 2005 Rada poverila Komisiu, aby viedla s Marockým kráľovstvom rokovania v rámci dohody o pridružení na dosiahnutie tohto cieľa.
(4)
Dňa 14. decembra 2009 Komisia ukončila v mene Únie rokovania týkajúce sa dohody vo forme výmeny listov (ďalej len „dohoda“), ktorou sa mení a dopĺňa dohoda o pridružení.
(5)
Dohoda by sa mala uzavrieť,
PRIJALA TOTO ROZHODNUTIE:
Článok 1
Týmto sa v mene Únie schvaľuje dohoda vo forme výmeny listov (ďalej len „dohoda“) medzi Európskou Úniou a Marockým kráľovstvom o recipročných liberalizačných opatreniach pre poľnohospodárske výrobky, spracované poľnohospodárske výrobky, ryby a výrobky rybného hospodárstva a o nahradení protokolov č. 1, 2 a 3 a ich príloh a o zmenách a doplneniach Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej.
Text dohody je pripojený k tomuto rozhodnutiu.
Článok 2
Ak musí Únia prijať ochranné opatrenie týkajúce sa poľnohospodárskych výrobkov, rýb a výrobkov rybného hospodárstva, toto opatrenie prijme v prípade poľnohospodárskych výrobkov podľa postupov uvedených v článku 159 ods. 2 nariadenia Rady (ES) č. 1234/2004 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (2) alebo v prípade rýb a výrobkov rybného hospodárstva podľa postupov uvedených v článku 30 nariadenia Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (3). V prípade spracovaných poľnohospodárskych výrobkov sa ochranné opatrenia prijmú v súlade s postupmi uvedenými v článku 7 ods. 2 nariadenia Rady (ES) č. 614/2009 zo 7. júla 2009 o spoločnom systéme obchodovania s ovalbumínom a laktalbumínom (4) alebo v článku 11 ods. 4 nariadenia Rady (ES) č. 1216/2009 z 30. novembra 2009 stanovujúceho obchodné opatrenia uplatňované na niektoré tovary vznikajúce spracovaním poľnohospodárskych výrobkov (5).
Článok 3
Týmto sa predseda Rady poveruje určiť osobu(-y) splnomocnenú(-é) uložiť v mene Únie schvaľovaciu listinu uvedenú v dohode s cieľom zaviazať Úniu.
Článok 4
Toto rozhodnutie nadobúda účinnosť dňom jeho prijatia.
V Bruseli 8. marca 2012

Labels: 5
3
6
18
15